88. Senderisme en tren: Travessa Núria -Puigmal (100 cims) - La Molina (R3)
Travessa entre el Santuari de Núria i l'estació de tren de La Molina. Parlem d'una altra caminada clàssica de la zona seguint les passes de l'etapa 3 de la travessa de Muntanyes Màgiques.
És una caminada dura per la distància i per caminar moltes hores per sobre dels 2.200m. La travessa no trepitja el cim de Dòrria però aquells qui vulguin pujar-hi està a pocs metres de distància i desnivell de la ruta.
DIFICUTAT
Recorregut llarg i amb desnivell. Podríem dir que un cop hem assolit el Puigmal és quan comença la caminada.
No té cap dificultat de seguir fins a tocar del cim de Coma Morera (quilómetre 15) quan girem a la dreta cap al coll de la Creu de Meians. D´aquest punt seguirem sempre els senyals de pintura blava (Camí dels Contrabandistes?) fins a la Collada de Toses.
La baixada a La Molina la farem pel Camí Ral La Molina-Toses avui dia entre un variat bosc per pistes d'explotació forestal amb algunes bifurcacions on hem d'estar atents. Cal seguir els senyals blancs que trobarem sempre en els arbres (marques que venen del Coll del Pas dels Lladres o de Queralbs).